Dis jammer eerste Engelse toets is in Durban, sê Smit | Volksblad
Dis jammer eerste Engelse toets is in Durban, sê Smit
KIMBERLEY. – Die Engelse rugbyspan kon nie vir beter gevra het as om sy eerste toets teen die Springbokke op Kingspark in Durban te speel nie.
Só sê die voormalige Springbok- en Sharks-haker John Smit aan die vooraand van Engeland se feeswedstryd teen die Barba­rians op Twickenham in Londen.
Smit, wat die Baabaas môre op die veld lei, het in ’n lighartige onderhoud met bbc.co.uk op ’n meer ernstige trant oor die toets op 9 Junie gesê: “Dit is jammer dat die eerste toets in Durban plaasvind. Dit gaan die maklikste deel van hul hele toer wees. Ek sou daarvan gehou het as hulle die eerste week of twee in die donkerste hoekies in Suid-Afrika weggesteek is, maar nou begin hulle op ’n goeie veld met ’n baie goeie atmosfeer.
“Op die koop toe is hulle gewoond aan die hoogte bo seevlak. Hulle gaan nie daardie brandgevoel in die keel kry wat hulle die week daarop in Johannesburg gaan ervaar nie,” het Smit gesê.
Dié toets sal volgens Smit die belangrikste vir die Engelse wees – aangesien dit hul enigste werklike kans sal wees om die voordeel as ’n span wat in die Sesnasies-reeks saamgespeel het te benut.
Smit verwag dat die Springbokke, wat in Durban die eerste keer onder Heyneke Meyer as breier sal saamspeel, in elke toets sal verbeter. Suid-Afrika se mees ervare toetsspeler het gesê hy verwag ook dat Engeland se Suid-Afrikaansgebore spelers – Matt Stevens, Brad Barritt en Mouritz Botha – behoorlik met hul aankoms onder die plaaslike media gaan deurloop.
“Dit verleen beslis kleur aan die gebeure. Maar dit is ’n keuse wat hulle gemaak het,” het Smit gesê.
Meyer sal sweerlik ’n ogie op die Baabaas-stryd op Twickenham hou, al is dit net om ’n idee te kry hoe Barritt as buitesenter gaan vaar. Hy word as ’n spesialis-binnesenter beskou, maar Stuart Lancaster (afrigter) eksperimenteer met hom aan die buitekant.
As Baabaas-kaptein is daar veel minder druk op Smit as toe hy ’n paar maande gelede aan die stuur van die Springbokke se Wêreldbeker-skip was. “Ek sien baie uit daarna om op Twickenham te speel. Daardie gevoel van internasionale rugby is weer terug,” het Smit gesê. )Die spanne is: Engeland: Ben Foden, Chris Ashton, Brad Barritt, Owen Farrell, Christian Wade, Charlie Hodgson, Lee Dickson, Phil Dowson, Carl Fearns, Tom Johnson, Tom Palmer, Mouritz Botha, Paul Doran Jones, Dylan Hartley, Matt Stevens. PLAASVERVANGERS: Lee Mears, Matt Mullan, Joe Launchbury, Jamie Gibson, Richard Wigglesworth, Jamie Joseph, Alex Goode.
Barbarians: Mils Muliaina, Paul Sackey, Casey Laulala, Mike Tindall, Iain Balshaw, Stephen Donald, Rory Lawson, Akapusi Qera, Johnnie Beattie, Ernst Joubert, Anton van Zyl, Mark Chisholm, John Afoa, John Smit (k), Neemia Tialata. PLAASVERVANGERS: Benoit August, Duncan Jones, Pelu Taele, Raphael Lakafia, Jerome Fillol, Felipe Contepomi, Sailosi Tagicakibau.